**VEDTEKTER FOR BYHAUGEN BARNEHAGE SA**

**DEL 1**

§ 1 Navn og eierforhold

§ 2 Formål

§ 3 Andelseiere

§ 4 Omsetning og innløsning av andel

§ 5 Selskapets organ

§ 6 Oppløsning av andelslaget

**DEL 2**

Barnehagevedtekter for Byhaugen barnehage i henhold til Barnehageloven § 7

§ 1. Opptaksmyndighet

§ 2. Opptakskrets og opptakskriterier

§ 3. Fastsettelse av foreldrebetalinga

§ 5. Åpningstid og ferie

§ 6. HMS

**DEL 1 SELSKAPSVEDTEKTER Byhaugen barnehage SA**

**Siste endring 30.06.2012**

**§ 1 Navn og forretningssted**

Andelslagets navn skal være Byhaugen barnehage SA, med forretningskontor i  
Stavanger kommune.

Byhaugen barnehage er et samvirkelag, organisert som et andelslag med vekslende medlemsmasse og kapital.

**§ 2 Formål**

Andelslagets formål er å eie og drive barnehage i Stavanger til beste for andelshavere. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til andelshaverne, da avkastningen blir stående i virksomheten. (Barnehagedriften skal skje på "non-profit" grunnlag.)

Barnehagen skal drives i samsvar med de til en hver tid gjeldende lover og  
forskrifter for barnehagevirksomhet.

**§ 3 Andelshavere**

Andelslaget er åpent for foreldre/foresatte som har plass i barnehagen. Når foreldre/foresatte har akseptert tilbud om plass plikter de å kjøpe en andel for hver plass som er akseptert. Utover kjøp av andel foreligger det ingen plikt til å betale medlemskontingent, kun foreldrebetaling, i andelslaget.

Hver andel lyder på kr 3.500,-. Andelsinnskuddet forrentes ikke. Kjøp og salg av andeler skal skje via daglig leder i barnehagen ved at kjøper betaler andelsbeløpet inn til barnehagen, og at beløpet deretter betales til selger. Andel kan ikke overdras direkte mellom søsken eller andre. Det er anledning til å kjøpe flere andeler. Hver andel gir rett til plass for ett barn i barnehagen, såfremt forpliktelsene overfor andelslaget er oppfylt. Andelsinnskuddet skal være betalt før andelshaver kan benytte sin rett til bruk av barnehageplass.

En andel gir rett til:

* En barnehageplass.
* En stemmes vekt ved avstemninger på årsmøte.

En andel forplikter:

* Andelseier plikter å innfri de økonomiske forpliktelser som til enhver tid følger med en andel/barnehageplass.
* Andelseier plikter å innfri forpliktelser som til enhver tid er definert i barnehagevedtektene, samt å etterleve de til enhver tid gjeldende retningslinjer for organisering og drift.

Dersom andelshaver misligholder sine forpliktelser overfor andelslaget, kan andelslaget ved styret gi andelshaver en irettesettelse eller, i alvorlige tilfeller, ekskludere andelshaveren. Ved eksklusjon kan styret kreve innløsning av andel. Andelshaver har krav på skriftlig melding om eksklusjonsvedtaket som inneholder opplysninger om eksklusjonen.

**§ 4 Omsetning og innløsning av andel**

﻿Andel kan kun innløses gjennom andelslaget ved daglig leder og er dessuten uomsettelig. Andelshaver kan kreve innløsning av andelen ved skriftlig hendvendelse til daglig leder og med to måneders varsel. Varslingstiden regnes fra den førstkommende 15. i måneden etter at daglig leder har mottatt kravet.

Andeler kan ikke innløses i juni og juli. Andeler som sies opp etter 15.03, kan ikke innløses før 15.08. Andelsbeløpet kommer til utbetaling ved utløpet av varslingstiden. Eventuell manglende betaling for barnehageplassen, kan trekkes fra ved utbetaling av andelsbeløpet.

**§ 5 Selskapets organ**

1) Årsmøtet er Byhaugen barnehage SA’s øverste organ. Samtlige andelshavere er medlemmer av årsmøtet. Eierstyret kaller inn. Årsmøte innkalles skriftlig av styret med minst 1 måneds varsel. Slikt varsel skal inneholde foreløpig dagsorden. Forslag til saker fra andelshaverne må være sendt styret senest 2 uker før årsmøte. Endelig dagsorden skal oversendes andelshaverne minst 1 uke før årsmøte. Sammen med endelig dagsorden sendes sakspapirer med forslag til vedtak fra styret ut. Selskapets styre eller daglig leder plikter å være tilstede på møtet. Årsmøte ledes av styrelederen med mindre årsmøte velger en annen leder. Møteleder sørger for at det skrives protokoll fra årsmøte. Protokollen skal signeres av 2 av de tilstedeværende andelshaverne.

Årsmøte kan ikke behandle forslag som ikke er oppført på dagsorden. Forslag oppført på dagsorden presenteres av forslagsstiller på årsmøtet.

Alle andelseiere registrert pr. 15. mars har møterett til årsmøte. Andelshavere kan være representert ved fullmakt.

Andelseiermøtet skal behandle følgende punkter:

* valg av møteleder, referent og 2 personer til å underskrive protokollen
* godkjenning av innkalling
* styrets årsberetning
* godkjennelse av årsregnskap
* orientering om budsjett
* valg av styremedlemmer og varamedlemmer
* eventuelle forslag til vedtektsendringer
* valg av valgkomité
* valg av revisor
* andre saker som er korrekt meldt inn for behandling

Hver andel har en stemme.

En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer skal ansees som ikke avgitt.

Endring i vedtekter krever 2/3 flertall av de frammøtte på andelseiermøtet. Øvrige vedtak fattes med simpelt flertall.

Ekstraordinært årsmøte skal avvikles når enten styreleder eller minst halvparten av styret krever det. Det samme gjelder dersom minst en tidel av andelshaverne krever det. Det innkalles på samme måte som ordinært årsmøte men med minst 14 dagers varsel. Det skal informeres om hvem som har krevd møtet avholdt. Saken skal presenteres av forslagsstiller. Bare den eller de saker som foranledninger innkallingen kan behandles.

2) Eierstyret forvalter selskapets anliggende og påser at selskapet drives i samsvar med vedtektene, gjeldende internkontroll/HMS og de til en hver tid gjeldende lover og pålegg.

Eierstyret består av 5 medlemmer og 3 varamedlemmer, valgt blant og av andelseierne.

Medlemmene velges for to år. Varamedlemmer velges for ett år.

Eierstyret konstituerer seg selv og velger en leder blant representantene.

Eierstyrets leder og ett medlem tegner selskapet utad. Eierstyret kan meddele prokura.

Eierstyret er vedtaksført når tre medlemmer er tilstede. Alle vedtak i styret fattes ved simpelt flertall. Ved stemmelikhet teller lederens stemme dobbelt.

Eierstyret har til oppgave å bl.a:

* sørge for budsjettering og følge opp regnskapet
* godkjenne budsjett
* forelegge styrets beretning på andelseiermøtet
* oppnevne vaktmesterlag og innkalle til møte innen utgangen av september
* ivareta arbeidsgiveransvar
* fastsette foreldrebetalingen
* vedlikeholde vedtekter

3) Samarbeidsutvalget (jf. barnehagelovens § 4 og forskrift om barnehagens samarbeidsutvalg) skal være et rådgivende, kontaktskapende og samordnende organ. Utvalget skal særlig være med på å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet.

Det velges en representant (foresatt) for hver avdeling, like mange ansatte som foresatte og daglig leder. Medlemmene velges for ett år av gangen. Samarbeidsutvalget konstituerer seg selv.

Saker som gjelder ansettelser, opptak av barn, regnskap til barnehagen og lignende skal IKKE behandles av SU.

Dersom det må foretas avstemning i samarbeidsutvalget, har hver representant en stemme, og vanlig flertallsvedtak gjelder. Ved stemmelikhet har lederen dobbeltstemme.

Daglig leder har møte-, tale- og forslagsrett i samarbeidsutvalget.

Samarbeidsutvalgets oppgave er å uttale seg i saker som er av viktighet for barnehagens innhold, virksomhet og forholdet til foreldrene.

4) Valgkomité velges på andelseiermøtet og har som oppgave å fremme forslag til styremedlemmer på valg neste andelseiermøte.

Valgkomiteen skal bestå av to medlemmer.

5) Barnehagens daglige leder forestår den daglige drift i samsvar med selskapets vedtekter og de pålegg styret har gitt.

Daglig leder plikter å ha et fortløpende samarbeid med det til enhver tid sittende styre.

Daglig leder for barnehagen har møteplikt og uttalelsesrett men ikke stemmerett. Den daglige ledelse omfatter ikke saker som etter selskapets forhold er av uvanlig art eller av stor betydning.

**§ 6 Oppløsning og avvikling**

Oppløsning av andelslaget kan bare behandles på årsmøte, og med det samme flertallet som gjelder for vedtektsendringer. Når vedtak om oppløsning er fattet, skal årsmøtet velge et avviklingsstyre som erstatter styret og daglig leder. Ved oppløsning skal andelslagets formue - etter gjeldsavleggelse og utbetaling av andelsinnskudd - tilfalle denne barnehage, dersom den fortsetter i annen driftsform.

Etter avsluttet utdeling skal avviklingsstyret legge frem revidert oppgjør for årsmøtet. Når oppgjøret er godkjent, skal det meldes til Foretaksregisteret at foretaket er endelig oppløst.﻿

**DEL 2 BARNEHAGEVEDTEKTER Byhaugen barnehage SA i henhold til Barnehageloven §7**

**Siste endring 16.05.2018**

**Styret kan endre alle bestemmelsene i disse vedtektene.**

**§ 1. Opptaksmyndighet**

Daglig leder foretar opptak av barn i barnehagen.

Byhaugen barnehage er med i samordnet opptak i Stavanger kommune. Foreldre/foresatte som ønsker å kjøpe andel må søke gjennom samordnet opptak og tildeles plass i henhold til §2, del 2 i vedtektene.

**§ 2. Opptakskrets og opptakskriterier**

Opptakskretser i prioritert rekkefølge:

1) Barn av nåværende og tidligere andelshavere, og barn av ansatte som har Byhaugen barnehage som 1. alternativ.

2) Barn på venteliste i bydelen som har Byhaugen som 1. alternativ.

3) Barn på venteliste i bydelen.

4) Barn bosatt i Stavanger kommune.

5) Barn bosatt i andre kommuner.

Barn som er tildelt fast plass, får beholde plassen til utgangen av barnehageåret det året barnet fyller 6 år.

Følgende kriterier i prioritert rekkefølge gjelder innenfor hver opptakskrets:

A) Iht. barnehageloven § 13 har barn med nedsatt funksjonsevne og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd, rett til prioritet ved  
opptak i barnehagen.

B) Barnehagen skal tilstrebe en hensiktsmessig alders og kjønnssammensetning og sikre en forsvarlig drift.

**§ 3. Fastsettelse av foreldrebetalinga**

Foreldrebetalingen fastsettes av styret. Barnehagen har matpenger utenom foreldrebetaling.

Det kan søkes om moderasjon og friplass for barns opphold i barnehagen. Disse søknadene fås av daglig leder.

Uteblir foreldrebetaling er dette oppsigelsesgrunn av andelen.

**§ 4. Leke- og oppholdsareal**

Barnehagens godkjente leke- og oppholdsareal inne: 519 m2 (kvadratmeter)

Barnehagens leke- og oppholdsareal ute: 3458 m2 (kvadratmeter)

**§ 5. Åpningstid og ferie**

Barnehagen er åpen fra kl 07.15 til kl 16.30, mandag til fredag. Juli måned og i høytidsuker åpner barnehagen klokken 07.30 til 16.30.

Onsdag før skjærtorsdag, julaften og nyttårsaften er barnehagen stengt.

Barnehageåret starter 15. august. Alle barn i barnehagen skal ha 4 ukers ferie i løpet av barnehageåret, hvorav 3 uker skal være i perioden 15.06-14.08. To av disse ukene skal være sammenhengende.

Barnehagen har sommerstengt i uke 29 og 30.

**§ 6. HMS**

Barnehagen skal foreta internkontroll etter gjeldende regler og forskrifter. All HMS rutiner er tilgjengelig på kontoret for gjennomgang for foreldre.

**§ 7. Dugnad**

Barnehagen arrangerer to dugnader i løpet av et år, en høst og en vår. Antall dugnadstimer er 3 timer for de med ett barn og 4,5 timer for de med to barn eller flere. Alle andelseiere må delta på dugnaden. Unntak for deltakelse på dugnaden er de som er med i styret i barnehagen og foreldrefestkomiteen. Det er mulig å kjøpe seg fri, det koster kr 1000,- pr dugnad.